Greenwich
Greenwich (IPA: /ˈɡrɛnɪtʃ/, /ˈɡrɪnɪdʒ/, /ˈɡrɪnɪtʃ/ ili /ˈɡrɛnɪdʒ/) distrikt je na jugoistoku Londona u Engleskoj, na južnoj obali rijeke Temze u Londonskoj četvrti Greenwich. Najpoznatiji je po Griničkom meridijanu koji prolazi kroz njega i po Griničkom srednjem vremenu. Ime grada dolazi od saksonske riječi Grenevic ili Grenwic, što doslovno znači "zeleno selo". U Greenwichu je postojala kraljevska palača još od vremena Edvarda III, te su svi engleski vladari bili manje ili više povezani sa njom; Henrik IV je tu sastavio svoju oporuku, a Henrik V ju je poklonio Thomasu Beaufortu. Nakon Beaufortove smrti 1417. godine palača je postala rezidencija regenta Henrika VI. Margareta Anžujska, supruga Henrika VI, palaču je nazvala "Placentia". Edvard IV ju je proširio i poklonio svojoj supruzi, Elizabeth Woodville. Grad je u 15. vijeku službeno postao kraljevsko sjedište sa palačom Placentiom kao rodnim mjestom i rezidencijom mnogih članova dinastije Tudor, uključujući Henrika VIII, Mariju I i Elizabetu I. Greenwich i palača Placentia su bili omiljena ljetna rezidencija kraljice Elizabete I. Palača je pala u propast tokom Engleskog građanskog rata. Kasnije je obnovljena i pretvorena u bolnicu za mornare.